Belén Toimil

**María Belén Toimil Fernández**, nada en Mugardos o 5 de maio de 1994, é unha atleta galega, especializada en lanzamento de peso e disco.

Compite no Playas de Castellón e é a actual posuidora do récord de España de lanzamento de peso (18,80 m). Foi 12 veces campioa de España absoluta e 20 veces campioa de Galicia, e participou nos Xogos Olímpicos de 2020. 

## Traxectoria 
Foi campioa de Galicia e de España en categorías inferiores en numerosas ocasións, tanto en lanzamento de peso como en disco, destacando nesa época os seus 19 títulos de campioa de España. Ademais comezou a competir dende moi nova na categoría absoluta, e en 2012, con 18 anos, logrou subir por primeira vez ao podio do Campionato de España absoluto, logrando a medalla de bronce tanto en peso como en disco.

En 2017 participou no Campionato do Mundo de Atletismo, onde quedou eliminada na rolda de clasificación. En setembro de 2020, despois de ter sumado nos anos anteriores ata 16 medallas nos Campionatos de España absolutos, a maioría delas de prata, proclamouse por primeira vez campioa, tras lanzar o peso a 16.20 m no campionato ao aire libre disputado en Moratalaz.

En febreiro de 2021 proclamouse campioa de España en pista cuberta cun lanzamento de 17,81, destronando despois de 11 anos a Úrsula Ruiz. Dúas semanas despois, no Campionato de Europa de Atletismo en pista cuberta na cidade polaca de Toruń, lanzou o peso a 18,64 metros, batendo por 70 centímetros o récord de España que levaba un cuarto de século en poder de Martina de la Puente. Fíxoo na fase de clasificación, mentres que na final quedou sétima cun lanzamento de 18,01 m.

O 26 de xuño de 2021, en Xetafe, gañou o seu terceiro título nacional e o segundo ao aire libre. Tres días despois superou o récord de España de lanzamento de peso ao aire libre, establecéndoo en 18,80 metros, nun mitin celebrado en Castelló de la Plana.

En xullo disputou os seus primeiros Xogos Olímpicos en Tokyo, onde iniciou a súa participación buscando a clasificación para a final. Os seus dous primeiros lanzamentos foron nulos, polo que no terceiro realizou un lanzamento máis conservador, pero este quedou curto, ficando a atleta fóra da final por só 5 centímetros. En febreiro de 2022 participou cunha lesión nun xeonllo, no Campionato de España en pista cuberta en Ourense. Realizou só medio xiro no círculo de lanzamento, suficiente para conseguir o ouro, con 16,89 metros. En xuño fíxose co seu terceiro campionato de España ao aire libre consecutivo, cun lanzamento de 17,80 m, superando en case dous metros á segunda clasificada, Mónica Borraz.

En xullo de 2022 disputou o seu segundo Campionato do Mundo, na cidade estadounidense de Eugene. Cun mellor lanzamento de 17,48 non conseguiu o pase á final. En 2023 gañou o seu terceiro ouro nacional en pista cuberta, cunha marca 17,37 metros, e revalidou tamén o título ao aire libre, con 17,89 como mellor lanzamento. En febreiro de 2024 gañou en Ourense o seu oitavo ouro nos campionatos de España, cunha marca de 18,23 metros (batendo ademais o récord dos campionatos), e dous días despois conseguiu na cidade checa de Hvezdy a marca mínima para os Xogos Olímpicos de 2024 en París, despois de lanzar o peso ata os 18,38.

En xuño participou no Campionato de Europa en Roma, onde obtivo a quinta praza final, o mellor resultado dunha lanzadora de peso española na historia dos campionatos europeos, despois de lanzar a bóla a 18,43 metros. Menos dun mes despois sumou en La Nucía o seu quinto título nacional ao aire libre, cun lanzamento de 18,75 metros. En febreiro de 2025 volveuse proclamar campioa nacional en pista cuberta.

## Palmarés 
### Lanzamento de peso 
* **Campionato de España ao aire libre (6):** 2020, 2021, 2022, 2023, 2024, 2025.
* **Campionato de España en pista cuberta (6):** 2021, 2022, 2023, 2024, 2025, 2026.
* **Campionato de Galicia ao aire libre (8):** 2011, 2013, 2015, 2016, 2017, 2018, 2020, 2023.
* **Campionato de Galicia en pista cuberta (7):** 2011, 2014, 2016, 2017, 2018, 2020, 2021.
* **Campionato de España sub-23 ao aire libre (3):** 2014, 2015, 2016.
* **Campionato de España sub-23 en pista cuberta (2):** 2015, 2016.
* **Campionato de España sub-20 ao aire libre (2):** 2012, 2013.
* **Campionato de España sub-20 en pista cuberta (2):** 2012, 2013.
* **Campionato de España sub-18 ao aire libre (2):** 2010, 2011.
* **Campionato de España sub-18 en pista cuberta (2):** 2010, 2011.
* **Campionato de España sub-16 ao aire libre (1):** 2009.
* **Campionato de Galicia sub-23 ao aire libre (1):** 2014.
* **Campionato de Galicia sub-23 en pista cuberta (2):** 2014, 2016.
* **Campionato de Galicia sub-20 ao aire libre (2):** 2011, 2013.
* **Campionato de Galicia sub-20 en pista cuberta (1):** 2013.
* **Campionato de Galicia sub-18 ao aire libre (2):** 2010, 2011.
* **Campionato de Galicia sub-18 en pista cuberta (2):** 2010, 2011.
* **Campionato de Galicia sub-16 ao aire libre (1):** 2009.
* **Campionato de Galicia sub-16 en pista cuberta (1):** 2009.
* **Campionato de Galicia sub-14 en pista cuberta (2):** 2007, 2008.

### Lanzamento de disco 
* **Campionato de Galicia (5):** 2012, 2015, 2016, 2017, 2018.
* **Campionato de España sub-23 (1):** 2014.
* **Campionato de España sub-20 (1):** 2012.
* **Campionato de España sub-18 (2):** 2010, 2011.
* **Campionato de España sub-16 (1):** 2009.
* **Campionato de Galicia sub-23 (1):** 2014.
* **Campionato de Galicia sub-20 (2):** 2012, 2013.
* **Campionato de Galicia sub-18 (2):** 2010, 2011.
* **Campionato de Galicia sub-16 (1):** 2009.

### Triplo salto 
* **Campionato de Galicia sub-20 (1):** 2012.

## Marcas persoais 
## Resultados 
### Competicións internacionais

### Competicións nacionais 

## Notas 
## Véxase tamén 
### Ligazóns externas 
* Datos da atleta  no sitio web do Comité Olímpico Internacional .